钦定古今图书集成/明伦汇编/氏族典/第404卷 > 《廖用贤尚友录》 > 褚翔
## 钦定古今图书集成/明伦汇编/氏族典/第404卷 > 《廖用贤尚友录》 > 褚翔

按《梁书褚翔传》，“翔字世举，河南阳翟人。初为国子生，
举高第，丁父忧，服阕，除秘书郎，累迁太子舍人，宣城
王主簿。中大通五年，高祖宴群臣乐游苑，别诏翔与
王训为二十韵诗，限三刻成。翔立奏，高祖异焉，即日
转宣城王文学，俄迁为友，出为义兴大守。省繁苛，去
浮费，百姓安之。郡之西亭有古树，积年枯死，翔至郡”，
忽更生枝叶。征为吏部郎，百姓无老少追送出境，涕
泣拜辞。居小选，公清平允。迁侍中，转散骑常侍，领羽
林监，侍东宫。出为晋陵太守，以公事免。俄复为散骑
常侍，侍东宫。太清二年，迁守吏部尚书。其年冬，丁母
忧，以毁卒，时年四十四。诏赠本官。